"Mor, jeg kan ikke komme i skole i dag" - Så nemt har det altid været, hvis man ikke ville i skole. Sådan er det stadig de fleste steder i dag. Men på en skole i Frederikshavn går den ikke længere. For her kan du stadig høre ordene: "Mor, jeg kan ikke komme i skole i dag". Men her vil svaret måske overraske: "Ja min skat, så sender vi bare robotten af sted". Det er nemlig nu sådan, at børnene i Frederikshavn Kommune stadig kan følge med i undervisningen selvom de er syge, og selvom de bliver nødt til at blive hjemme. - Eleven er tilstede i undervisningen gennem en kommunikationsrobot, der styres fra elevens computer i hjemmet. Eleven deltager i undervisningen gennem videodeltagelse og kan altså frit styre sin robot rundt i rummet, siger digitaliserings konsulent Morten Hedegaard ved Frederikshavn Kommune. Robotten er dog ikke tiltænkt elever, der kun har en eller to sygedage, men robotterne skal derimod bruges, når elever er langtidssygemeldte. Frederikshavn Kommune afprøver lige nu 2 robotter hos elever i skoledistrikt Nord. - Vi er spændte på resultaterne af vores afprøvninger, robotterne er blevet taget godt i mod af elever og lærere, siger skolechef Vibeke Post Madsen fra Frederikshavn Kommune ifølge en pressemeddelelse.

Opsummering:
Hvis lille Jens er syg og ikke kan komme i skole, sender man bare en robot i stedet for. Sådan gør man i Frederikshavn, hvor robotter er svaret på sygeundervisning.